Jann Sjursen (KD), 2004-11-18:
SF’s beslutningsforslag om en bedre indsats for kriminelle unge har mange fine intentioner bag sig, som også Kristendemokraterne kan støtte, ja, faktisk kan jeg sige, at der ikke er nogen af punkterne eller pindene i beslutningsforslaget, som vi sådan for alvor kan have noget imod.
Det er vigtigt, at der sættes ind for at hindre tilbagefald blandt unge gennem hurtigere konsekvens og straf og også gennem helhedsorienterede socialpædagogiske foranstaltninger, sådan som beslutningsforslaget også lægger op til.
Men det er så også et af de punkter, hvor man kan sige, at skulle man finde ud af, hvad det måtte betyde i praktisk lovgivning, og måske også, hvilken betydning det helt specifikt skulle have for regeringen, hvis den skulle fremsætte et lovforslag på basis af beslutningsforslaget, så kræver det måske lidt flere ord at nå frem til, hvad denne her tidlige, og især rigtige, indsats skulle bestå i.
Det siger jeg ikke for at hovere over SF’s beslutningsforslag, men for at sige, at jeg nok ser beslutningsforslaget som værende mest egnet til en videre debat i Retsudvalget, sådan som flere ordførere også har været inde på, og hvor det så måske kunne føre til en konkretisering, ikke bare af det punkt, men også af andre, måske i form af en beretning, som kunne føre til, at regeringen fik lidt mere præcise dessiner i forhold til, hvad et flertal i Folketinget måtte ønske sig, for jeg mener faktisk, at der er gode takter i beslutningsforslaget her.
Det gælder også de overvejelser, som man i beslutningsforslagets punkt 8, og der bliver man for alvor godt konkret, gør sig om ungdomssanktionen.
Jeg er enig med de ordførere, som her har sagt, at vi ikke er derhenne, hvor vi gerne ville være, ifølge de intentioner og forventninger, der var til ungdomssanktionen, da den i sin tid blev indført – også med mit partis stemmer.
Der synes jeg, at SF kommer frem med nogle konkrete forslag, som vi meget gerne vil være med til at overveje og føre videre frem også ud over et udvalgsarbejde.
Jeg vil godt nævne her, at det fokus, der efter Kristendemokraternes opfattelse må være, også må rettes mod forældre og familien som helhed.
Det er jo vigtigt at se på børns og især de unges hele miljø, det er selvfølgelig også vigtigt med uddannelse og arbejde, som en ordfører har peget på, men vi må også se på de vigtige aktører, som forældre og familie kan være i denne her sammenhæng.
De skal også inddrages, hvis vi skal nå de kriminelle unge, som det i dag er svært at nå gennem de eksisterende tilbud, og som SF’s beslutningsforslag vil forsøge at give ikke bare en hjælpende hånd, men også en hånd, der kan føre til, at de finder en god plads i vores samfund.
Lad mig sige, at mange ting er i gang, og det har ministeren og regeringspartiernes repræsentanter jo selvfølgelig også sagt, som det sig hør og bør, når man repræsenterer noget sådant, og det er også rigtigt.
Det er jo også det, der gør, at jeg synes, at beslutningsforslaget sådan er velegnet til en god snak, som fru Anne Baastrup vel ville sige, hvis hun selv skulle sige det, i Retsudvalget, så vi kunne se, hvad vi allerede har i gang,
Det medvirker vi meget gerne til fra Kristendemokraternes side i forbindelse med udvalgsarbejdet.
Lad mig afslutningsvis sige, at jeg synes, det er rigtigt, som flere ordførere også har sagt, at det er vigtigt, at vi i debatten om de kriminelle unge og dem, som i det hele taget har problemer med at gebærde sig i samfundet, ikke glemmer, at rigtig mange unge faktisk opfører sig rigtig fornuftigt i vort samfund.
Det kan somme tider se ud, som om hele banden af unge mennesker i kongeriget Danmark er småkriminelle og gør sig totalt ud til bens i forhold til alle andre, og det er jo altså rent faktisk ikke tilfældet.
Det er i øvrigt også noget af det, der gør, at vi tror på, at der, hvor unge møder unge, også i forebyggende arbejde og også med sigte på at bringe kammerater, venner, på ret køl igen, kan man faktisk også opnå noget. Så vi synes også, det er vigtigt, at man ikke bare inddrager spørgsmålet om arbejde og uddannelse og familie, men også venner og unge i et forebyggende arbejde og en tidlig indsats for at få gjort noget ved ungdomskriminaliteten.
Vi deltager altså positivt i det udvalgsarbejde, der forestår.